Szép magyar szereplés a hegyifutó Európa Bajnokságon | edzesonline.hu
Ez minden idők legjobb hegyifutó Európa-bajnoki magyar helyezése. A mezőny erősségére jellemző, hogy több neves hegyifutó is a vert mezőnyben végzett.
A hatszoros Európa-bajnok török Ahmet Arslannak ezúttal be kellett érnie a 8. hellyel, valamint az elmúlt két évben világkupa összetett második Alex Baldaccini is csak a 20. lett.
Egy körön belül 250 méter fel és le szintkülönbség volt a 4,2 km-es pályán. A férfiaknak 3, míg a hölgyeknek 2 kört kellett futniuk.
„Életem első Hegyifutó Európa-bajnokságán vettem részt - kezdte értékelését Szabó Sanyi. Nagyon megszenvedtem ezért a 29. helyért. Tulajdonképpen tapasztalatszerzés volt a legfőbb célom, ha ezt helyezésre kellene kivetíteni, akkor azt mondanám, hogy a VB-n elért 47. helyemnél szerettem volna előrébb végezni, mint ahogyan ez sikerült is. Nagyon élveztem, jó volt ilyen erős és technikás pályán futni. Remélem, hogy lesz még lehetőségem ilyen szintű versenyeken indulni! "
A férfiaknál az olasz Dematteis ikertestvérek uralták a mezőnyt; Bernard nyert, Martin pedig harmadik lett, aminek köszönhetően a csapatversenyben is ők végeztek az élen.
A Szabó Sándor, Pelsőczy Attila (48. hely) és Fonyó Sándor (54. hely) összetételű magyar trió 11. helyezést ért el.
A nőknél a többszörös világ – és Európa-bajnok osztrák Andrea Mayr győzött magabiztosan. Csapatban itt is az olaszok diadalmaskodtak.
A nők közül Kodzsagogov Zsaklin az 55., Zoltáni Tenke az 57., Laluska Zsuzsa pedig az 58. helyen ért célba, csapatban a 15. helyen végeztek.